《贺新郎 秋夜对月示弟纬云仍用前韵》
清代·陈维崧

戍鼓城楼发。问客里、冰轮照我，几番圆阙。一片银河天外落，光映千门如雪。

总则是、汉宫明月。试上麒麟枯冢望，问谁人红粉谁黄发。

风乍吼，青蘋末。

应侯有胁凭他折。但歌罢、仰天裂眼，识卿何物。穷矣男儿方失路，复壁谁藏英杰。

拚潦倒、身名灰灭。细听秋林都飒飒，只沙场断镞阴燐血。

良太苦，竟何益。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。